《云心遣示雨凉古句用旧韵再次奉答》
宋代·萧立之

黑猪渡河天不风，苍龙衔烛不敢红。一瓶何处马背倒，芰塍藕荡漫西东。

西风佳时数重七，乾鹊桥成云□湿。兰膏香冷梦初回，花馆月寒秋又立。

岐山千岁无凤凰，玉帝夜行龙虎章。九仙拍手一佛笑，橘花多处开笄篁。

卓剑泉深酌晴雪，叉鱼亭空倚寒月。秦郎椽笔玉虬飞，雪壁流云香味歇。

三年两鬓吹蛮烟，浪说梅福能神仙。金精秋寒木鹤瘦，银湾水落芝田乾。

乞身归去望云拜，蓬莱浅清风物改。停云有赋应年年，相思起立梅花前。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。